b'\n_START_ARTICLE_\nAvgust Armin Leban\n_START_SECTION_\n\xc5\xbdivljenjepis\n_START_PARAGRAPH_\nAvgust Armin Leban, brat Antona in Janka Lebana, je po kon\xc4\x8dani gimnaziji in maturi v Gorici (1867) v enem letu dokon\xc4\x8dal u\xc4\x8ditelji\xc5\xa1\xc4\x8de. Nato je bil 3 leta u\xc4\x8ditelj v Sovodnjah pri Gorici, nekaj mesecev v Ajdov\xc5\xa1\xc4\x8dini, in 1872 v Gorici nasledil svojega o\xc4\x8deta._NEWLINE_Glasbe se je u\xc4\x8dil v malem semeni\xc5\xa1\xc4\x8du, v katerem je bil gojenec od 2. do kon\xc4\x8danega 7. razreda gimnazije, harmonijo in kontrapunkt pa ga je pou\xc4\x8deval stolni orglar Schreiber.\n_START_SECTION_\nDelo\n_START_PARAGRAPH_\nV prvih gori\xc5\xa1kih letih je napisal pedago\xc5\xa1ke \xc4\x8dlanke: Kako naj se otrok podu\xc4\x8duje v svojem materinem jeziku (1873); Pismene vaje; De\xc4\x8dek in deklica; Va\xc5\xbenost de\xc5\xa1ke in dekli\xc5\xa1ke dobe za odgojo._NEWLINE_Leban je skladal cerkvene in svetne pesmi za mo\xc5\xa1ki in me\xc5\xa1ani zbor; med pesmimi pa prednja\xc4\x8dijo svetne. Sam je izdal le par pesmi v Tom\xc5\xa1i\xc4\x8devem Vrtcu (1876). Po njegovi smrti je brat Janko izdal: Pet cerkvenih pesmi za mo\xc5\xa1ki zbor (Lj. 1880); Glasi s Primorja (svetni mo\xc5\xa1ki zbori, Novo mesto 1881); Skladbe Avgusta Armina Lebana, 3 zv. (me\xc5\xa1ani in mo\xc5\xa1ki zbori in 2 samospeva, Lj. 1883\xe2\x80\x931891); Pobo\xc5\xbeni vzdihi (latinska ma\xc5\xa1a za me\xc5\xa1ani zbor in orgle, Lj. 1885). Nekaj Avgustovih cerkvenih skladb je brat Janko priredil in uvrstil v svoje zbirke; nekaj pa jih je ostalo \xc5\xa1e v rokopisu, nekatere pa so se med vojno izgubile.'